Il-psikologu li assista raġel li kien qed jikkontempla biex itemm ħajtu l-Ġimgħa filgħodu fil-Belt Valletta, ddeskriva x-xeni li ra bħala surreali u kaotiċi. Dak li ddeskriva l-psikologu ġie ppublikat f'filmat il-Ġimgħa u li fih kien hemm jidhru persuni jinkoraġixxu lir-raġel u bdew jirredikolawh. "Jien kont hemm nipprova ngħin lil dan ir-raġel flimkien mal-Pulizija biex inkellmuh u nġegħluh iħossu komdu magħna. Iżda matul dan il-proċess bdejna nisimgħu lin-nies jgħajtulu bl-aktar mod insensittiv," qal Mark Xuereb lil Newsbook.com.mt. Xuereb qal li dak li ġara llum juri kemm hemm bżonn ta' strateġija nazzjonali biex nirrispondu għal dawn it-tip ta' sitwazzjonijiet. Hu kompla jispjega li l-istrateġija nazzjonali dwar il-prevenzjoni ta' suwiċidju għad trid tkun implimentata għalkemm hi rekwiżit stabbilit mill-Orgaizazzjoni Dinija tas-Saħħa. Mark Xuereb li jmexxi l-Crisis Resolution Malta qal li dan il-pajjiż għandu bżonn is-sostenn biex jipprevjeni s-suwiċidju inkluż servizz ta' emerġenza għal min għandu problemi ta' saħħa mentali. "Ejja nindirizzaw b'mod serju dak li ġara" Stephania Sant Dimech mill-Fondazzjoni Richmond qalet li persuni li qed jikkontemplaw is-suwiċidju għandhom jingħataw l-għajnuna u mhux mgħejuna jneħħu ħajjithom. Ma' Newsbook.com.mt, Sant Dimech, li hi l-Kap Eżekuttiv ta' Richmond Foundation appellat biex jekk xi ħadd jiġi f'sitwazzjoni fejn jiltaqa' ma xi ħadd li jrid joqtol lilu nnifsu għandu juri kompassjoni u jitlob għall-għajnuna billi jċempel il-112 u jitlob għall-assistenza tal-Pulizija u l-paramediċi. "Kull min jgħaddilu ħsieb biex itemm ħajtu għandu jittieħed bl-akbar serjetà," kompliet tgħid Dimech. Spjegat li sakemm tasal l-għajnuna wieħed għandu jibqa' ma' dik il-persuna u nibqgħu inkellmuhom b'mod kalm u ġentili għaliex b'hekk mhux biss jintrebaħ il-ħin imma il-persuna tkun mgħejuna biex terġa' taħsibha. Meta mistoqsija jekk hux illegali li s-suwiċidju jkun inkoraġġit, Sant Dimech irreferiet għall-Artiklu 213 tal-Kodiċi Kriminali li hu dwar sitwazzjonijiet bħal dawn iżda minn naħa tagħha ma kkumentatx dwar il-konsegwenzi kriminali u legali. Minn naħa tagħha r-Richmond Foundation, waħedha qed taffaċċja żieda fin-numru ta' nies li jfittxu li jtemmu ħajjithom speċjalment waqt il-pandemija tal-coronavirus. Jekk wieħed iħossu imdejjaq u waħdu hu mħeġġeġ biex jikkuntattja lill-Crisis Resolution Malta għall-għajnuna fuq in-numru 9933 9966 jew iżuru l-paġna ta' Facebook. .td_uid_3_6197fe5e26d67_rand.td-a-rec-img{text-align:left}.td_uid_3_6197fe5e26d67_rand.td-a-rec-img img{margin:0 auto 0 0}